ไฟแนนซ์ทูเดย์
&nbsp;
18 พ.ย. 2557

ดับฝันเอสเอ็มอีใหม่
เจอกฎหมายค้ำประกันใหม่แบงก์ชะงักให้กู้.
เตรียมส่งหนังสือถึงธปท.ปลดล็อกปัญหา.กฎหมายค้ำประกันดับฝันเอสเอ็มอีสตาร์ทอัพ แบงก์รับปล่อยกู้ยากขึ้น 
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า พ.ร.บ.แก้ไขเพิ่มเติมประมวลกฎหมายแพ่งและพาณิชย์ ว่าด้วยเรื่องการค้ำประกันและจำนอง (ฉบับที่ 20) พ.ศ. ... ส่งผลกระทบต่อสถาบันการเงินแน่นอน เพราะต้องปรับเปลี่ยนกระบวนการปล่อยสินเชื่อใหม่หมด ตั้งแต่เอกสารสัญญาเงินกู้จนถึงรูปแบบการติดตามหนี้
ทั้งนี้ กฎหมายดังกล่าวส่งผลให้ธนาคาร พิจารณาการให้สินเชื่ออย่างระมัดระวังยิ่งขึ้นกว่าเดิม จากข้อจำกัดที่มากขึ้นในการเรียกร้องจากผู้ค้ำประกัน ซึ่งเป็นห่วงว่าอาจจะทำให้การขยายสินเชื่อชะลอ เพราะเมื่อธนาคารไม่แน่ใจก็จะไม่ปล่อย ทั้งที่ธนาคารอยากปล่อยสินเชื่อแก่ลูกค้า
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย กล่าวว่า เป็นห่วงธุรกิจเอสเอ็มอีหน้าใหม่ที่ไม่มีประสบการณ์ (สตาร์ทอัพ) ที่อาจได้รับผลกระทบจากกฎหมายดังกล่าว เพราะก่อนหน้านี้ธนาคารมั่นใจในการให้กู้ เพราะมีผู้ค้ำประกัน แต่ถ้ามีความเสี่ยงเรียกร้องจากผู้ค้ำไม่ได้ ก็ต้องกลับไปพิจารณาปล่อยกู้จากตัวธุรกิจ ซึ่งกลุ่มสตาร์ทอัพไม่มีข้อมูล
อย่างไรก็ดี เมื่อกฎหมายมีผลบังคับใช้แล้ว ธนาคารคงต้องปรับตัวไปวางแผนธุรกิจใหม่ ภายใต้กติกาใหม่ และระมัดระวังการปล่อยกู้ให้สอดคล้องกับความเสี่ยงของผู้กู้ 
“เมื่อก่อนลูกค้าขอกู้ 1 ล้านบาท ธนาคาร จะปล่อยให้ โดยแบ่งเป็นความสามารถของธุรกิจ 5 แสนบาท และคนค้ำประกัน 5 แสนบาท แต่ถ้าวันนี้ธนาคารเรียกร้องการชำระคืนจากผู้ค้ำประกันได้ยาก ก็อาจจะพิจารณาให้กู้น้อยลงเหลือ 5 แสนบาท” นายอดิศร กล่าว
รายงานข่าวจากสมาคมธนาคารไทย เปิดเผยว่า ในวันที่ 18 พ.ย.นี้ สมาคมธนาคารไทยจะไม่มีการส่งตัวแทนเข้าพูดคุยหารือกับทางธนาคารแห่งประเทศไทย (ธปท.) ถึงปัญหาข้อติดขัดในการปฏิบัติต่อ พ.ร.บ.แพ่งและพาณิชย์ว่าด้วยเรื่องค้ำประกันและจดจำนองแล้ว แต่จะใช้การส่งหนังสือชี้แจงข้อสรุปปัญหาข้อติดขัดต่างๆ ของธนาคารสมาชิกเพื่อเสนอ ธปท.แทน
ทั้งนี้ ก่อนหน้านี้ธนาคารพาณิชย์ได้พูดคุยหารือกับ ธปท. ถึงข้อติดขัดด้านการปฏิบัติต่างๆ ของกฎหมายฉบับนี้แล้ว แต่เมื่อกฎหมายมีผลบังคับใช้ก็ต้องปฏิบัติตาม เพียงแต่ธนาคารพาณิชย์ต้องการชี้แจงให้ ธปท.รับทราบปัญหาต่างๆ ด้วย เพื่อว่าจะสามารถปรับแก้ผลกระทบที่อาจจะเกิดในส่วนของงานในหลักปฏิบัติได้บ้าง 
“หากรวบรวมสรุปผลกระทบต่างๆ ของสมาชิกเรียบร้อยแล้ว จะส่งเป็นหนังสือรายงานต่อ ธปท.อีกครั้งแทน” แหล่งข่าวจากสมาคมธนาคารไทย ระบุ